Ekde la 30a de julio ĝis la 7a de aŭgusto 2011 en la ĉarma Slovakia historia urbo Nitra okazis la kvara SES — Somera Esperanto-Studado, kiun ĉi-jare partoprenis sume 191 homoj el 28 landoj.
#000000
Partoprenantoj de kvara SES povis ĝui riĉan programon — ekzemple: dimanĉe promeno tra la urbo, marde grimpado al la apuda monto Zobor, merkrede du tuttagaj ekskursoj: unu al Bratislava, la dua al Topoľčianky. Kompreneble, dum la tuta semajno oni povis elekti inter multaj prelegoj, interalie pri Vikipedio, E@I, Slovakio aŭ “Kiel mastrumi sian tempon”.
#000003
Ĉiutage post la vespermanĝo partoprenantojn atendis riĉa kultura programo. Plej ofte temis pri koncertoj, interalie, de la sveda grupo La Perdita Generacio, kiu sukcesis ne nur kantigi sed ankaŭ dancigi homojn, aŭ de la familia litova muzikgrupo Asorti. Sed ne mankis ankaŭ nacia vespero kun koncerto de la slovaka familio Hlbocký (du gepatroj kaj sep infanoj!), kiu kantis popolajn kantojn. Post la koncerto okazis inter partoprenantoj populara vingustumado. Ĵaŭde okazis internacia vespero, dum kiu oni povis spekti aziajn dancojn, lerni anglan kanton aŭ ĝui denove du kantojn de kvin belaj polinoj el la grupo Junaj voĉoj (dum SES ili havis ankaŭ apartan koncerton Vento el Montaro). En la fino de la internacia vespero estis komuna fotado. Ĉiam post la vespera programo en la salono okazis ankaŭ nokta programo, do gufujo, trinkejo kaj filmejo, en kiu oni povis ĉiuvespere spekti filmojn kun subtiloloj en Esperanto.
#000004